Euroopa Liidu Teataja L 325 , 12/12/2003 Lk 0062 - 0064



Komisjoni otsus, 11. detsember 2003, millega sätestatakse liikide Pelargonium l’Hérit. ja Hosta Tratt., Euphorbia pulcherrima Willd. ex Klotzsch ja Rosa L. paljundusmaterjali ühenduse võrdluskatsete kord vastavalt nõukogu direktiivile 98/56/EÜ (teatavaks tehtud numbri K(2003) 4626 all) (2003/865/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 20. juuli 1998. aasta direktiivi 98/56/EÜ dekoratiivtaimede paljundusmaterjali turustamise kohta, [1] viimati muudetud direktiiviga 2003/61/EÜ, [2] eriti selle artikli 14 lõikeid 4, 5 ja 6, ning arvestades järgmist: (1) Direktiiviga 98/56/EÜ nähakse ette ühenduse paljundusmaterjali võrdluskatsete jaoks komisjoni poolt kehtestatav kord. (2) Katsete läbiviimise tehnilise korra on kehtestanud alaline dekoratiivtaimede paljundusmaterjali komitee. (3) Eespool nimetatud katsete läbiviimiseks kuulutati välja projektikonkurss (2003/C 159/08). [3] (4) Ettepanekuid hinnati vastavalt eespool nimetatud projektikonkursi kutses sätestatud valiku- ja lepingu sõlmimise kriteeriumidele. Tuleks kindlaks määrata projektid, katsete eest vastutavad asutused ja abikõlblikud kulud, samuti ühenduse maksimaalne rahaline toetus, mis vastab 80 %-le abikõlblikest kuludest. (5) 2003. aastal koristatud paljundusmaterjaliga tuleks ühenduse võrdluskatsed läbi viia aastatel 2004 ja 2005 ning selliste katsete, abikõlblike kulude ja ühenduse maksimaalse rahalise toetuse üksikasjad tuleks igal aastal sätestada komisjoni eelarvevahendite käsutaja ja katsete läbiviimise eest vastutava asutuse sõlmitud lepinguga. (6) Üle ühe aasta kestvate ühenduse võrdluskatsete puhul peaks pärast esimest aastat läbiviidavad katsete osad vajalike assigneeringute olemasolu korral heaks kiitma komisjon ilma alalise dekoratiivtaimede paljundusmaterjali komiteega konsulteerimata. (7) Vähemalt teatavate valitud taimede puhul tuleks tagada katsetega hõlmatavate taimede piisav esindatus valimites. (8) Kuivõrd asjaomaste taimede paljundusmaterjali toodetakse või turustatakse tavaliselt liikmesriikide territooriumil, peaksid liikmesriigid ühenduse võrdluskatsetes osalema, et teha nende põhjal nõuetekohased järeldused. (9) Käesoleva otsusega ettenähtud meetmed on kooskõlas alalise dekoratiivtaimede paljundusmaterjali komitee arvamusega, ON VASTU VÕTNUD KÄESOLEVA OTSUSE: Artikkel 1 Aastatel 2004 ja 2005 viiakse ühenduse võrdluskatsed läbi lisas loetletud taimede paljundusmaterjaliga. Aastal 2004 läbiviidavate katsete abikõlblikud kulud ja ühenduse maksimaalne rahaline toetus on sätestatud lisas. Katsete üksikasjad on sätestatud lisas. Artikkel 2 Kuivõrd lisas loetletud taimede paljundus- ja istutusmaterjali toodetakse või turustatakse tavaliselt liikmesriikide territooriumil, võtavad liikmesriigid sellest materjalist valimeid ja teevad need komisjonile kättesaadavaks. Artikkel 3 Sõltuvalt eelarveliste vahendite olemasolust võib komisjon teha otsuse lisas sätestatud katsete jätkamise kohta 2005. aastal. Ühenduse maksimaalne rahaline toetus, mis on võrdne 80 %ga sel viisil jätkatud katsete abikõlblikest kuludest, ei tohi ületada lisas täpsustatud summat. Artikkel 4 Käesolev otsus on adresseeritud liikmesriikidele. Brüssel, 11. detsember 2003 Komisjoni nimel komisjoni liige David Byrne [1] EÜT L 226, 13.8.1998, lk 16. [2] ELT L 165, 3.7.2003, lk 23. [3] ELT C 159, 8.7.2003, lk 19. -------------------------------------------------- LISA 2004. aastal läbiviidavad katsed Liik | Vastutav asutus | Hinnatavad näitajad | Valimite arv | Abikõlblikud kulud (eurodes) | Ühenduse maksimaalne rahaline toetus (võrdub 80 % abikõlblikest kuludest) (eurodes) | Mitmeaastased taimed (Pelargonium l'Hérit. ja Hosta Tratt.) | Naktuinbouw Roelofarendsveen (NL) | Sordiehtsus ja sordipuhtus, taimetervis (välitingimustes), taimetervis (laboris) | 50 + 50 | 43 367 | 34 694 | Euphorbia pulcherrima Willd. ex Klotzsch | Naktuinbouw Roelofarendsveen (NL) | Sordiehtsus ja sordipuhtus, taimetervis (välitingimustes), taimetervis (laboris) | 60 | 47 208 | 37 766 | Rosa L. (aedroosid) | BSA Bundessortenamt Hannover (D) | Sordiehtsus ja sordipuhtus, taimetervis (välitingimustes), taimetervis (laboris) | 80 | 17 982 | 14 386 | Ühenduse rahaline toetus kokku | 86 846 | 2005. aastal läbiviidavad katsed Liik | Vastutav asutus | Hinnatavad näitajad | Valimite arv | Abikõlblikud kulud (eurodes) | Ühenduse maksimaalne rahaline toetus (võrdub 80 % abikõlblikest kuludest) (eurodes) | Mitmeaastased taimed (Hosta Tratt.) | Naktuinbouw Roelofarendsveen (NL) | Sordiehtsus ja sordipuhtus, taimetervis (välitingimustes), taimetervis (laboris) | 50 | 15 189 | 12 151 | Ühenduse rahaline toetus kokku | 12 151 | --------------------------------------------------